कहानी के अनुसार केंद्रीय भूमिका के दोनों भाइयों के बचपन में ही पिता का देहांत हो जाता है। उनकी मां मेहनत-मशक्कत करके दोनों बेटों को जवान करती है। बड़ा बेटा खेती-किसानी और घरेलु जिम्मेदारियों के बीच अपना जीवन निर्वहन करता है। बड़ा भाई और मां मिलकर छोटे भाई को पढऩे शहर (रायपुर) भेजते हैं। यहां से पढ़ कर लौटा छोटा बेटा शहरी गलत संगतों की वजह से घर में कलह की वजह बनता है। वह शहर से ही विवाह करके गांव लौटता है, उसकी पत्नी के साथ पत्नी का धूर्त मामा भी साथ आता है। परिस्थितियां ऐसी बनती है कि घरेलु कलह के चलते बदहाली के दिन आ जाते हैं। इसी बीच मां भी दुनिया छोड़ जाती है। बड़ा भाई अपनी पत्नी को लेकर शहर आ जाता है और रिक्शा चलाकर पाई-पाई जोड़ता है। यहां उसकी मुलाकात एक सह्रदयी दानी सेठ से होती है, जो उसके पिता का पुराना दोस्त है। यह सेठ उसे सहारा देता है। कहानी नया मोड़ लेती है और गांव का पैतृक घर नीलाम होने को है। ऐसे में सेठ इस बड़े भाई को लेकर गांव पहुंचता है और आखिरी बोली खुद लगाते हुए घर को खरीदकर दोनों भाइयों को सौंप कर लौट जाता है।